Publication: Magyar Közlöny
Issue: MK-2001-74 (Year: 2001, Number: 74)
Era: 1990-2004
Section: 
Paragraph Index: 223

1. Funkciók 1.1. Kötelezettségvállalások és kifizetések engedélyezése: ennek a funkciónak a célja egy igénylőnek vagy meghatalmazottjának jelen Megállapodás értelmében kifizetendő összeg meghatározása, különös tekintettel a jóváhagyás iránti kérelmek és kifizetés iránti igények jogosultságára, a projekt jóváhagyása során vállalt kötelezettségek teljesítésére, a versenyeztetés és szerződéskötés eljárásaira, valamint az elvégzett munka vagy az ellátott szolgáltatások ellenőrzésére. 1.2. Kifizetések teljesítése: ennek a funkciónak a rendeltetése egy utasítás kibocsátása a hivatal bankjának, illetve adott esetben egy kormányzati kifizetőhelynek, miszerint fizesse ki az igénylőnek (vagy meghatalmazottjának) az engedélyezett összeget. 1.3. Kötelezettségvállalások és kifizetések könyvelése és nyilvántartása: ennek a funkciónak a rendeltetése a kötelezettségek és kifizetések könyvelése a hivatal SAPARD kiadásokra rendszeresített különálló üzleti könyveiben, amelyet általában egy elektronikus adatfeldolgozó rendszerben végeznek el, és a kiadások időszaki összefoglalóinak, többek között a Bizottság számára készülő időszaki és évenként esedékes nyilatkozatainak elkészítése. Az üzleti könyvek általában a behajtandó kinnlevőségek részletes adatait is tartalmazzák. 1.4. Ellenőrzés: ennek a funkciónak a rendeltetése a kérelmek és igények alapját képező tények ellenőrzése a Megállapodás előírásainak, valamint a SAPARD hivatal és a kedvezményezettek közötti kölcsönös kötelezettségvállalás feltételeinek való megfelelés érdekében. Az ellenőrzések adott esetben tartalmazzák a projekt kiválasztása előtti ellenőrzést, a mérések megismétlését, az áruk vagy szolgáltatások mennyiségének és minőségének ellenőrzését, az analitikus vagy mintavételi ellenőrzést, a kifizetés előtti ellenőrzést, valamint jelen Megállapodás végrehajtására vonatkozó, elsősorban a ráfordítások jogosultságát érintő vizsgálatokat. A jogosultság megállapításához az ellenőrzések során esetenként sor kerül szakmai jellegű ellenőrzésekre; ezek lehetnek gazdasági és pénzügyi értékelések vagy bizonyos konkrét mezőgazdasági, műszaki vagy tudományos vizsgálatok. 1.5. Jelentés: ennek a funkciónak az a rendeltetése, hogy gondoskodjék az egyes projektek és intézkedések végrehajtására vonatkozó jelentések elkészítéséről oly módon, hogy ez a tevékenység segítse az intézkedések hatékony és eredményes végrehajtását.

Source: https://magyarkozlony.hu/hivatalos-lapok/1baeba776a9f669ffa1b631e504536ab43663b6f/dokumentumok/1f6c656c3fad72454f289095a9260ed4303525c0/letoltes